**DÔVODOVÁ SPRÁVA**

**A. Všeobecná časť**

Návrh zákona, ktorým sa dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republikyv zneníneskorších predpisovpredkladajú na rokovanie Národnej rady Slovenskej republiky poslanci Národnej rady Slovenskej republiky Vladimíra Marcinková, Marián Viskupič a Vladimír Ledecký.

**Cieľom návrhu zákona je zakotviť do rokovacieho poriadku Národnej rady Slovenskej republiky pravidlo, že mandát poslanca nezaniká, iba sa neuplatňuje okrem prípadu uvedeného v ústave (vymenovania za člena vlády) aj v prípade, že poslanec čerpá materskú dovolenku alebo otcovskú dovolenku.**

V nadväznosti na to sa bude aplikovať § 10 ods. 2 písm. b) rokovacieho poriadku, podľa ktorého ak sa mandát poslanca neuplatňuje, nastupuje náhradník. Predkladaný návrh je legislatívnou dvojičkou k súbežne predkladanej novele Ústavy Slovenskej republiky, ktorou sa od ústavy zavádza splnomocňovacie ustanovenie zavádzajúce pravidlo, že mandát poslanca nezaniká, iba sa neuplatňuje, ak poslanec čerpá materskú dovolenku alebo otcovskú dovolenku.

Predložený návrh zákona má neutrálny vplyv na rozpočet verejnej správy, nemá negatívny vplyv na podnikateľské prostredie, má pozitívny sociálny vplyv a pozitívny vplyv na manželstvo, rodičovstvo a rodinu. Návrh zákona nemá negatívny vplyv na životné prostredie a ani na informatizáciu spoločnosti. Návrh zákona rovnako nemá negatívny vplyv a ani na služby verejnej správy na občana.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K čl. I**

Navrhuje sa doplnenie nového § 11a, ktorý definuje spôsoby, kedy mandát poslanca nezanikne iba sa neuplatňuje. Novozavádzaný § 11a v písm. a) upravuje situáciu, ktorá bola v právnom poriadku aj doteraz, konkrétne v ústave, a síce ak je poslanec vymenovaný za člena vlády. Ďalšou pridávanou situáciou je situácia, ak poslanec čerpá materskú dovolenku alebo otcovskú dovolenku. V nadväznosti na to sa bude aplikovať § 10 ods. 2 písm. b) rokovacieho poriadku, podľa ktorého ak sa mandát poslanca neuplatňuje, nastupuje náhradník.

**K čl. II**

Navrhuje sa nadobudnutie účinnosti zákona na 1. marca 2024.